Biðlistar eru eftir flestum tegundum rafbíla á Íslandi. Það styttist í að skattaívilnunum á rafbíla til að liðka fyrir orkuskiptum sleppi. Framkvæmdastjóri FÍB vill að stjórnvöld móti skýrari stefnu um hvernig gjaldtöku af nýorkubílum verði háttað.
Óformleg fyrirgrennslan fréttastofu leiddi í ljós að hægt er að fá eina eða tvær gerðir af rafbílum afgreiddar af lager, eftir öðrum þarf að bíða. Sumum í tvo til þrjá mánuði, öðrum fram yfir áramót og jafnvel langt fram á næsta ár.
Runólfur Ólafsson, framkvæmdastjóri Félags íslenskra bifreiðaeigenda segir langa bið eftir flestum nýjum bílum vegna aðstæðna sem skapast hafi vegna covid og stríðsins í Úkraínu.
Það er ákveðin tregða í heiminum varðandi aðfangakeðjur sem hefur gert það að verkum að framleiðni á bæði rafbílum og reyndar öðrum bílum líka hefur verið minni en löngum áður.
Skattaívilnanir af kaupum á rafbílum renna út þegar ákveðnum fjölda seldra rafbíla verður náð. Runólfur segir stöðuna þannig að þeir sem skrái sig á biðlista nú geti ekki endilega gert ráð fyrir því að njóta ívilnana þegar bílarnir fáist afgreiddir.
Svona að óbreyttu þá er ekkert ósennilegt að búast við því að þessir hvatar verði farnir bara snemma á næsta ári. Það er kannski ekki hægt að ganga að því vísu ef er löng bið eftir bíl að bíllinn muni verða innan þessa ramma um það að fá niðurfellingu virðisaukaskatts.
Runólfur vill að stjórnvöld móti skýrari stefnu um gjaldtöku af bílum og hvernig orkuskiptum í samgöngum á landi skuli náð.
Það vantar kannski að sú stefna sé lögð á borðið hvernig á að ná markmiðum stjórnvalda. Og það er stundum ekki alveg hægt að skilja ráðamenn, hvaða leið þeir ætla að fara af því að eitt vandamálið í dag er líka það segja ráðamenn að það þurfi nauðsynlega að ná hærri sköttum af nýorkubílum og þá allt í einu er eina lausnin orðin einhverjir vegtollar. Þannig að það væri ágætt ef menn settust niður og mótuðu einhverja stefnu til lengri tíma.
Biðlistar eru eftir flestum tegundum rafbíla hér á landi og í sumum tilfellum þurfa kaupendur að bíða fram á næsta ár til að fá bíl sinn afhentan. 